text: Drabssigtet undveget fra psykiatrisk afdeling 
  30 juni 2015 kl. 08.38
  25-årig mand er stukket af fra en psykiatrisk afdeling i Horsens. Han er psykisk syg og muligvis farlig.
  En mand, der er sigtet for drab, er stukket af fra en psykiatrisk afdeling i Horsens, oplyser politiet, som nu håber på hjælp fra offentligheden.
  Flugten er sket mandag aften mellem klokken 21 og halv et om natten.
  Den 25-årige Barzan Bahjat Khalil er sigtet for at have dræbt sin storesøster i en lejlighed på Sønderbrogade i Horsens i december sidste år.
  Manden er 183 centimeter høj, almindelig af bygning og har sort hår og brune øjne.
  Han beskrives som psykisk syg, og muligvis er han farlig, lyder det i en pressemeddelelse fra politiet.
  Derfor advarer Sydøstjyllands Politi folk mod selv at tage kontakt til ham. I stedet bør man kontakte politiet.
  - Vi har meget behov for at få oplysninger om hans færden, siger lederen af lokalpolitiet i Horsens, Peter Thaysen.
  I forbindelse med efterlysningen har politiet offentliggjort et foto af den 25-årige.
  Drabet skete om natten sidst i december, og den 25-årige mand har siddet varetægtsfængslet siden 29. december.
  Storesøsteren blev stukket ihjel med kniv, og flere medlemmer af den syriske familie var angiveligt til stede, da det skete, er det tidligere blevet oplyst.
  Lillebroren blev hurtigt anholdt og har været frihedsberøvet lige siden.
  Hvordan flugten præcist er sket, har politiet sidst på formiddagen tirsdag ikke den store viden om.
  - Tilsyneladende har han forceret en mur i den indre gård, siger Peter Thaysen.
  